Peter Kofod (DF), 2026-02-04:
Tak for det.
Og tak til Alternativet for at fremsætte det her beslutningsforslag.
Det er jo en stor buket af meget forskellige forslag, som Alternativet har fremsat i det her beslutningsforslag, og jeg skal starte med at skuffe forslagsstillerne med, at vi selvfølgelig ikke kan støtte det her forslag.
Jeg vil også gerne lige slå ned på enkelte elementer i det her forslag.
Blandt andet foreslår Alternativet at forbyde, at man kan give lån til virksomheder, der udvider deres fossile produktion, og det må jeg sige jeg simpelt hen synes er helt skørt.
Der findes ikke noget fremtidsscenarie for menneskeheden, som er godt, hvis man forestiller sig, at man stopper med at udvinde olie og gas.
Olieprodukter indgår i alverdens forskellige produkter og produktioner, ikke bare som en energikilde, men også til alle mulige andre komponenter i vores samfund, heriblandt jo et utal af forskellige typer plastik, der bruges i vel nærmest alt i vores hverdag lige fra kunstige hofter til bærbare computere og til alt, der er omkring os, og det vil være fuldstændig forkert, hvis man bremser det.
Faktisk har vi et ønske om, at vi i Danmark skruer op for produktionen af dansk olie og naturgas, gerne så meget som muligt, fordi det vil minimere vores afhængighed af forbryderregimer i Rusland, Kina, Mellemøsten eller Mellem- og Latinamerika, og det vil være rigtig godt, at vi har den produktion i Danmark, i stedet for at vi sejler helt afgørende energikilder meget langt fra vores land hertil for at bruge dem.
Så det vil faktisk være rigtig godt, også for klimaet.
Så må man også bare sige, at dansk olie og gas har bidraget ekstremt meget til den velstand, vi har i Danmark.
De sidste tal, jeg så, fortalte, at det, siden vi begyndte at udvinde gas og olie i Nordsøen, har givet en indtægt for staten på over 500 mia. kr.
Perspektiverne frem imod 2050 viser, at der, alt efter hvor meget vi skruer op og ned, vil være et provenu for staten på mellem 88 og 240 mia. kr.
Det er altså helt astronomiske tal, og det står selvfølgelig i skærende kontrast til den politik, regeringen fører lige nu, hvor man bruger en masse penge på nogle fantasiprojekter, der aldrig kommer til at virke, og som ingen klimaeffekt overhovedet får.
Det eneste, de gør, er, at de gør Danmark til et fattigere land.
Så er der et forslag om et dansk lobbyregister, hvor man bl.a. henviser til det, man bruger i Europa-Parlamentet.
Jeg tror det ikke.
Jeg tror ikke, det har haft nogen som helst effekt.
Til gengæld er forslaget her, som Alternativet har fremsat, jo et udtryk for, at der findes nogle meget dygtige lobbyister i den grønne ungdomsbevægelse, som kan formå at få deres punkter spredt helt herind på Folketingets dagsorden, og det er da godt gået af dem.
Skolevalget viste jo det modsatte eksempel, nemlig at alle de partier, der tager parti for folk, der klistrer sig fast i asfalten for at advare os om klimaets tilstand, fik en ordentlig begmand af de unge mennesker.
Så det synes jeg er en rigtig god påmindelse om, at bare fordi man larmer meget og er god til at komme i medierne og komme på Folketingets dagsorden, repræsenterer man ikke nødvendigvis en særlig stor del af menneskene derude, som er ganske fornuftige og normale.
Men der er også noget, der er godt i forslaget, og det er den del, der handler om EIFO, og som jeg læser det, vil Alternativet gerne målrette og fastholde nogle af de penge, der er i vores landdistrikter og i vores mindre byer.
Det er jo noget, som ligger Dansk Folkeparti meget på sinde, og er også noget af det, som vi har italesat over for regeringen i forbindelse med iværksætterpakken.
Det er jo også et af de helt klare aftryk, hvor man kan se Dansk Folkeparti i det, nemlig at vi sammen med regeringen, og det vil jeg igen gerne kvittere for, jo reserverer 1 mia. kr. til udviklingen i landdistrikterne.
Det synes vi er rigtig godt.
Så man kan sige, at den del af forslaget er meget sympatisk, men det er også så sympatisk, at vi jo allerede har gjort en hel del på det område.
Men jeg er meget glad for, at vi dér er enige med Alternativet, for hvad angår det meste af det andet, er vi ikke så enige.
Tak for ordet.